BOSNA I HERCEGOVINA
REPUBLIKA SRPSKA
OKRUŽNI PRIVREDNI SUD U PRIJEDORU
Broj: 67 0 St 003909 24 St
Prijedor, 11.03.2025. godine

           Okružni privredni sud u Prijedoru, stečajni sudija Bojana Rauš Pilipović, u stečajnom postupku nad stečajnim dužnikom “PRIJEDOR CEMENT COMPANY” Društvo sa ograničenom odgovornošću za proizvodnju, promet i usluge Prijedor, ulica Zanatska bb, lokal broj 18, Prijedor, nakon održanog ročišta za utvrđivanje uslova za otvaranje stečajnog postupka, dana 11.03.2025. godine donio je

RJEŠENJE
 
1. Otvara se stečajni postupak nad stečajnim dužnikom “PRIJEDOR CEMENT COMPANY” Društvo sa ograničenom odgovornošću za proizvodnju, promet i usluge Prijedor, ulica Zanatska bb, lokal broj 18, Prijedor, MBS: 1-16783-00, JIB: 4402809950005.
1. Za stečajnog upravnika imenuje se Željko Dragičević iz Kozarske Dubice, Ul. S. Dečanskog broj 6.
1. Stečajni postupak je otvoren sa danom 11.03.2025. godine kojeg dana je Rješenje objavljeno na oglasnoj tabli suda.
1. Pozivaju se povjerioci da u roku od trideset (30) dana od dana objavljivanja Rješenja o otvaranju stečajnog postupka u "Službenom glasniku Republike Srpske" prijave stečajnom sudu svoja potraživanja sa priloženim dokazima o osnovanosti istih u dva primjerka.
1. Pozivaju se povjerioci da u roku od trideset (30) dana od dana objavljivanja oglasa o otvaranju stečajnog postupka u "Službenom glasniku Republike Srpske" obavijeste stečajnog upravnika i sud o tome koja prava osiguranja potražuju na predmetima imovine stečajnog dužnika i na kojim predmetima se potražuje pravo osiguranja, vrsta i razlog nastanka prava osiguranja, kao i osigurano potraživanje.
1. Pozivaju se lica koja imaju obavezu prema stečajnom dužniku da ih bez odgađanja izvršavaju prema stečajnom dužniku.
1. Ročište povjerilaca na kojem će biti ispitane prijave potraživanja (ispitno ročište) zakazuje se za četvrtak, 08.05.2025. godine u 11,00 časova, u zgradi Okružnog privrednog suda u Prijedoru, Ul. Zanatska bb.
1. Ročište na kojem će se na osnovu izvještaja stečajnog upravnika odlučivati o daljem toku postupka (izvještajno ročište) zakazuje se za isti dan, odmah nakon završetka ispitnog ročišta.
1. Nalaže se  Registru ovog suda i Republičkoj upravi za geodetske i imovinsko-pravne poslove Banja Luka, Područna jedinica Prijedor, da zabilježbu rješenja o otvaranju stečajnog postupka upišu u registar poslovnih subjekata, odnosno u zemljišno-knjižne registre, ukoliko je stečajni dužnik vlasnik i posjednik nekretnina.
1. Rješenje o otvaranju stečajnog postupka dostaviće se "Službenom glasniku Republike Srpske", kao i Agenciji za posredničke, informatičke i finansijske usluge radi objave u "Službenom glasniku Republike Srpske" i na internet stranici APIF-a.

Obrazloženje

         	Bojan Bajalica iz Banjaluke, nastanjen na adresi Ulica Svetozara Markovića broj 5a, Banja Luka, direktor i lice ovlašteno za zastupanje pravnog subjekta “PRIJEDOR CEMENT COMPANY” Društvo sa ograničenom odgovornošću za proizvodnju, promet i usluge Prijedor, ulica Zanatska bb, lokal broj 18, Prijedor, putem punomoćnika Dejana Vučkovića, advokata iz Banjaluke podnio je dana 09.08.2024. godine Okružnom privrednom sudu u Prijedoru prijedlog za otvaranje stečajnog postupka nad navedenim pravnim subjektom.

     	Rješenjem ovog suda u broj: 67 0 St 003909 24 St od 22.11.2024. godine pokrenut je prethodni postupak za utvrđivanje da li postoje uslovi za otvaranje stečajnog postupka nad navedenim pravnim subjektom. Istim Rješenjem je za privremenog stečajnog upravnika imenovan Željko Dragičević iz Kozarske Dubice.

	Na ročištu radi utvrđivanja uslova za otvaranje stečajnog postupka, direktor i zakonski zastupnik stečajnog dužnika putem punomoćnika izjavio je da ostaje kod prijedloga da se nad predmetnim pravnim subjektom otvori stečajni postupak. Takođe, direktor i zakonski zastupnik stečajnog dužnika je dao izjavu u skladu sa odredbom člana 116. stav 4. Zakona o stečaju (“Službeni glasnik Republike Srpske”, broj: 16/16) da je zadnji put sa osnivačem “ARICAM 2001” Rivas Vaciamadrid iz Španije imao komunikaciju 2009. godine, da je usmeno obaviješten da je nad osnivačem pokrenut stečajni postupak u Španiji i da je od strane radnika zaposlenog kod osnivača obaviješten da je isti prestao da postoji. U skladu sa rješenjem suda donesenim na ročištu radi utvrđivanja uslova za otvaranje stečajnog postupka sudu je od strane predlagača dostavljena notarski ovjerena izjava predlagača, koju je dao i na zapisniku kod suda te dokaz da je osnivač stečajnog dužnika likvididiran i da je prestao da postoji dana 18.04.2014. godine, sa prevodom ovlaštenog sudskog tumača za španski jezik. 

	Privremeni stečajni upravnik je izjavio da ostaje u cijelosti kod Izvještaja o utvrđivanju uslova za otvaranje stečajnog postupka od 10.12.2024. godine iz kojeg proizilazi, između ostalog, da preduzeće već duži period nema nikakvih poslovnih aktivnosti, a ni uslova za nastavak daljeg poslovanja, da nema imovinu, nema zaposlenih radnika te isti ima blokadu novčanih sredstava.

        	Na osnovu izjave direktora i zakonskog zastupnika stečajnog dužnika, izjave punomoćnika predlagača, izjave privremenog stečajnog upravnika, dokumentacije dostavljene uz podnesak predlagača od 07.03.2025. godine te izvršenog uvida u priloženu materijalno-finansijsku dokumentaciju, sud je utvrdio da su ispunjeni uslovi da se nad navedenim pravnim subjektom otvori stečajni postupak, te je temeljem člana 97., a u vezi sa članom 5. Zakona o stečaju ("Službeni glasnik Republike Srpske" broj: 16/16)  odlučeno  kao u stavu 1. izreke Rješenja.

       	 Odluka iz stava 2. izreke Rješenja utemeljena je na odredbama člana 68. stav 2. Zakona o stečaju, a stečajni upravnik ispunjava uslove propisane odredbom člana 66. navedenog Zakona.

         	Stečajni upravnik je dužan postupati u skladu sa odredbama člana 73. Zakona o stečaju.

          	Rješenje o otvaranju stečajnog postupka biće objavljeno na oglasnoj tabli suda, u "Službenom glasniku Republike Srpske", kao i na internet stranici Agencije za posredničke, informatičke i finansijske usluge, shodno odredbama člana 102. Zakona o stečaju.


                                                                                                                           Stečajni sudija

                                                                                                                   Bojana Rauš Pilipović


Pouka o pravnom lijeku: Protiv ovog Rješenja dozvoljena je žalba Višem privrednom sudu u Banja Luci u roku od osam (8) dana od dostavljanja istog, putem ovog suda. Žalbu može izjaviti stečajni dužnik. Žalba ne odlaže izvršenje rješenja.
